Imtella' Mejju 5, 2021 Il-Qorti tal-Appell Kriminali preseduta mill-Imħallef Edwina Grima kkonfermat is-sentenza ta' sitt snin priġunerija għal Alexander Giacomotto li kien instab ħati ta' abbuż fuq tifel. Fl-2014, Alexander Giacomotto, li llum għandu 70 sena, kien instab ħati ta' korruzzjoni ta' minorenni. Huwa kien weħel sitt snin ħabs wara li l-Maġistrat Audrey Demicoli kienet sabitu ħati li f'diversi okkazzjonijiet, bejn l-1992 u l-2996, ikkorrompa lit-tifel fid-dar tiegħu il-Qawra, fil-karozza tiegħu u anke fl-iskola. Minkejja li l-każ sar fis-snin disgħin, meta l-vittma kellu 12-il sena, huwa tkellem biss fl-2005, aktar minn 10 snin wara, meta ltaqa' ma' tfajla u qalilha bl-eperjenza li għadda minnha. Huwa għamel rapport lill-pulizija is-sena ta' wara u l-għalliem tressaq il-qorti fl-2007. L-indiċenzi baqgħu sejrin sakemm il-vittma kellu 16-il sena. Kollox beda meta l-għalliem, li kien jagħlmu l-Ingliż, stieden lit-tifel imur miegħu biex jixtri xi dekorazzjonijiet tal-Milied. Ħadu fl-appartament tiegħu fil-Qawra fejn tah jixrob u wrieh film pornografiku tal-gays u hemmhekk ġiegħlu jagħmel sess orali. Giacomotto aktar tard sar ħabib tal-ġenituri tat-tifel u kkonvinċihom jibdew jibagħtuh il-privat għandu. Fl-1993, Giacomotto kien fetaħ restorant u impjega lill-vittma u kien talab lill-ġenituri tiegħu biex it-tifel jibqa' jgħix miegħu biex jevita li joqgħod iwasslu lura kuljum. Il-Qorti semgħet kif Giacomotto tah ħafna rigali, fosthom dgħajsa, kompjuter u lezzjonijiet tal-privat b'xejn. Meta l-vittma kkonfronta lill-għalliem bħala parti mit-terapija tiegħu, Giacomotto wegħdu li jixtrilu post fejn jgħix u tah €23,000 bħala depożitu fuq proprjetà. Huwa talbu jiffirma dikjarazzjoni fejn jirrinunzja għal kull azzjoni kriminali, iżda l-vittma rrifjuta. Huwa kien appella mis-sentenza u argumenta li t-tifel kellu ħsibiijiet ulterjui meta għamel ir-rapport 10 snin wara u talab sabiex jingħata sentenza aktar ġusta. Madankollu, il-Qorti tal-Appell Kriminali ċaħdet it-talba tal-appell u kkonfermat is-sentenza. Għalliem jintbagħat sitt snin ħabs wara li abbuża tifel tal-iskola